Document ID: 32006R0080

KOMISIJAS REGULA (EK) Nr. 80/2006
(2006. gada 18. janvāris)
par pastāvīga konkursa izsludināšanu Vācijas intervences aģentūras pārziņā esošo rudzu tālākai pārdošanai Kopienas tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 6. pantu,
tā kā:
(1)
Komisijas 1993. gada 28. jūlija Regulā (EEK) Nr. 2131/93, ar ko paredz kārtību un nosacījumus, ar kādiem tiek pārdota intervences aģentūru pārziņā esošā labība (2), jo īpaši noteikts, ka intervences aģentūru pārziņā esošā labība ir jāpārdod konkursa kārtībā par cenām, kas nerada tirgus traucējumus.
(2)
Tomēr, tā kā kopš 2004./2005. tirdzniecības gada uz rudziem vairs neattiecas intervences pasākumi, rudzu krājumu tālākas pārdošanas gadījumā turpmāk nav jāparedz īpaši to izmantojuma mērķi, lai izvairītos no riska, ka tos iepērk intervencē otrreiz, kā arī nav jāpieprasa pārdošanas cena, kas saistīta ar intervences cenu saskaņā ar Regulas (EEK) Nr. 2131/93 5. panta 1. punktu, ciktāl attiecīgajā dienā nav piemērojama neviena intervences cena.
(3)
Vācijas rīcībā ir intervences rudzu krājumi, kas jāizlieto.
(4)
Ņemot vērā lielo pieprasījumu iekšējā tirgū un situāciju šajā tirgū, Vācijas intervences aģentūras pārziņā esošie rudzu krājumi jādara pieejami iekšējā tirgū.
(5)
Lai ņemtu vērā situāciju Kopienas tirgū, ir lietderīgi noteikt, ka konkursu organizē Komisija. Turklāt jānosaka piešķīruma koeficients piedāvājumiem, kuros noteiktā pārdošanas cena ir viszemākā.
(6)
Ievērojot būtiskas finansiālas intereses, ir jānosaka pienācīgi augsts nodrošinājuma apjoms, kāds jāiemaksā piedāvājuma iesniedzējiem, un attiecīgi jāievēro atkāpe no Regulas (EEK) Nr. 2131/93 13. panta 4. punkta noteikumiem.
(7)
Turklāt ir svarīgi, lai Vācijas intervences aģentūras paziņojumā Komisijai tiktu saglabāta piedāvājumu iesniedzēju anonimitāte.
(8)
Lai modernizētu pārvaldību, jāparedz, ka Komisijas pieprasītā informācija jānosūta elektroniski.
(9)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Vācijas intervences aģentūra izsludina pastāvīgo konkursu tās rīcībā esošo 50 000 tonnu rudzu pārdošanai Kopienas iekšējā tirgū.
2. pants
Šīs regulas 1. pantā paredzētās pārdošanas kārtība noteikta Regulā (EEK) Nr. 2131/93.
Tomēr, atkāpjoties no:
a)
minētās regulas 13. panta 1. punkta, piedāvājumus noformē, pamatojoties uz faktisko tās partijas kvalitāti, par kuru ir piedāvājums;
b)
minētās regulas 5. panta, minimālā pārdošanas cena ir noteikta tādā apmērā, kas nerada traucējumus labības tirgū.
3. pants
Atkāpjoties no Regulas (EEK) Nr. 2131/93 13. panta 4. punkta otrās daļas, piedāvājuma nodrošinājums ir noteikts EUR 10 par tonnu.
4. pants
1. Piedāvājumu iesniegšanas termiņš pirmajai konkursa daļai beidzas 2006. gada 25. janvārī plkst. 15.00 (pēc Briseles laika).
Piedāvājumu iesniegšanas termiņš nākamajām konkursa daļām beidzas attiecīgās nedēļas trešdienā plkst. 15.00 (pēc Briseles laika), izņemot to nedēļu trešdienas, kurās konkurss nenotiks, - 2006. gada 12. aprīlī un 2006. gada 24. maijā.
Piedāvājumu iesniegšanas termiņš pēdējai konkursa daļai beidzas 2006. gada 28. jūnijā plkst. 15.00 (pēc Briseles laika).
2. Piedāvājumi jāiesniedz Vācijas intervences aģentūrai, norādot šādu adresi:
Bundesanstalt für Landwirtschaft und Ernährung (BLE)
Deichmannsaue 29
D-53179 Bonn
1. faksa numurs: (49-228) 68 45-3985
2. faksa numurs: (49-228) 68 45-3276
5. pants
Vēlākais divas stundas pēc piedāvājumu iesniegšanas termiņa beigām Vācijas intervences aģentūra paziņo Komisijai par saņemtajiem piedāvājumiem. Šo paziņojumu nosūta elektroniski, izmantojot pielikumā norādīto veidlapu.
6. pants
Saskaņā ar Regulas (EK) Nr. 1784/2003 25. panta 2. punktā paredzēto procedūru Komisija nosaka minimālo pārdošanas cenu vai nolemj nepieņemt saņemtos piedāvājumus. Ja piedāvājumus iesniedz par vienu un to pašu partiju un par kopējo daudzumu, kas pārsniedz pieejamo, cenu katrai partijai var noteikt atsevišķi.
Ja piedāvājumos ir noteikta minimālā pārdošanas cena, Komisija, nosakot minimālo pārdošanas cenu, piedāvātajiem daudzumiem var noteikt sadales koeficientu.
7. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 18. janvārī

Labels: 3
18
17